Stjórnvöld björguðu lánalínu Arctic Fish á síðustu stundu Kristján Þór Júlíusson sjávarútvegsráðherra mun freista þess að höggva á þann hnút sem kominn er á málefni laxeldisfyrirtækja . Fréttablaðið / Ernir Kristján Þór Júlíusson sjávarútvegsráðherra mun í dag leggja fram frumvarp til breytingar á lögum um fiskeldi til að tryggja að fyrirtæki í laxeldi á Vestfjörðum , Fjarðalax og Arctic Fish , geti haldið áfram starfsemi þrátt fyrir úrskurði og afturköllun starfsleyfa fyrirtækjanna . Í frumvarpi Kristjáns Þórs kemur fram að ráðherra sé heimilt , að undangenginni umsögn Matvælastofnunar , að veita fyrirtækjum í laxeldi bráðabirgðaleyfi , til allt að tíu mánaða . „ Þetta eru mál sem snerta sjávarútvegsráðherra . Það sem snýr að mér hefur með starfsleyfi að gera á grundvelli laga um hollustuhætti og mengunarvarnir . Þar er alveg ljóst að fyrirtækin geta sótt um undanþágu frá starfsleyfinu og það var ekki rætt á ríkisstjórnarfundi . “ sagði Guðmundur Ingi Guðbrandsson umhverfisráðherra þegar hann gekk af ríkisstjórnarfundi í gær . Hann sagði enn fremur að hann hefði ekki fengið inn á sitt borð umsókn fyrirtækjanna um undanþágu en ef til þess kæmi myndi hann taka málið til meðferðar . Fundur var haldinn í gær með Matvælastofnun , Umhverfisstofnun , Skipulagsstofnun og laxeldisfyrirtækjunum tveimur . Sigrún Ágústsdóttir , sérfræðingur Umhverfisstofnunar á sviði friðlýsinga og starfsleyfa , segir að á fundinum hafi verið rædd tillaga um hvernig væri hægt að bæta úr þeim annmarka sem fjallað er um í úrskurðum úrskurðarnefndar umhverfis - og auðlindamála . „ Ný leyfi fyrirtækjanna tveggja eru fallin úr gildi en eldri leyfi þeirra fyrir minna umfangi eru enn í gildi samkvæmt okkar skilningi . Það sé því enn hægt að nýta þau leyfi að okkar mati , “ segir Sigrún . Samkvæmt heimildum Fréttablaðsins voru fulltrúar Arctic Fish kallaðir á fund viðskiptabanka síns þegar rekstrarleyfi þeirra hafði verið afturkallað og gerð grein fyrir því að afturköllun á rekstrarleyfi gæti þýtt riftun á lánasamningum við félagið . Hins vegar hafi fréttir síðustu daga um inngrip stjórnvalda róað viðskiptabankann . Litlu hafi þó mátt muna á tímabili . Halla Signý Kristjánsdóttir , annar varaformaður atvinnuveganefndar og þingmaður Framsóknarflokksins á Vestfjörðum , segir að gjaldþrot fyrirtækjanna hafi komið til tals . „ Þetta er dagaspursmál því þeir sjá stefnuleysið í málaflokknum og vandræðaganginn og hafa kallað fyrirtækin að borðinu og viljað fá svör , “ segir Halla Signý . „ Fyrirtækin hafa sagt atvinnuveganefnd þetta og ég sem þingmaður kjördæmisins hef verið fyrir vestan og hef verið að heyra þetta . “ Vill laxveiðirétthafa á fundRósa Björk Brynjólfsdóttir , þingmaður VG , segist ekki hafa séð frumvarp sjávarútvegsráðherra . „ En ég óskaði eftir því á sunnudag að umhverfisverndarsinnar og laxveiðirétthafar komi á fund umhverfis - og samgöngunefndar í vikunni , enda nauðsynlegt að við fáum að heyra þeirra sjónarmið í nefndinni , “ segir Rósa . Aðspurð segir Rósa að enn sem komið er hafi engar undirtektir verið við þá beiðni , hvorki frá stjórnarliðum né stjórnarandstöðu . Ljóst þykir að ákvörðun úrskurðarnefndar umhverfis - og auðlindamála muni hafa neikvæð áhrif á uppbyggingu laxeldis .